
ВЪПРОСИ И ОТГОВОРИ
[bookmark: _Hlk112742972][bookmark: _Hlk115097041]ПО ПРОЦЕДУРА ЗА ПРЕДОСТАВЯНЕ НА БЕЗВЪЗМЕЗДНА ФИНАНСОВА ПОМОЩ ЧРЕЗ ПОДБОР НА ПРОЕКТНИ ПРЕДЛОЖЕНИЯ BG05SFPR001-1.008  „КОМПЛЕКСНИ ПРОГРАМИ НА ОБЩИНСКО НИВО ЗА ДЕСЕГРЕГАЦИЯ НА УЧИЛИЩАТА, ПРЕВЕНЦИЯ НА ВТОРИЧНАТА СЕГРЕГАЦИЯ И ПРОТИВ ДИСКРИМИНАЦИЯТА (ЧРЕЗ ПОДБОР)“
към 08.06.2025 г.

ВЪПРОС 1 от 01.04.2025 г. (Q001 постъпил чрез ИСУН):
Здравейте,
Могат ли висшите училища да кандидатстват за безвъзмездна помощ с проектни предложения по "Комплексни програми  на общинско ниво за десегрегация на училищата, превенция на вторичната сегрегация и против дискриминацията". 
Ако не, в такъв случай биха ли могли да бъдат партньори или асоциирани партньори по процедурата? Благодаря предварително!
ОТГОВОР:
Съгласно т. 11. „Допустими кандидати“, т. 12. „Допустими партньори“ и т. 12.3. „Допустими асоциирани партньори“ от Условията за кандидатстване:
· Допустими кандидати по процедурата са общини, държавни, общински, частни училища и юридически лица с нестопанска цел (ЮЛНЦ) за осъществяване на дейност в обществена полза съгласно Закона за юридическите лица с нестопанска цел с доказан опит и експертиза в сферата на образованието и/или работа с уязвими групи;
· Допустими партньори по процедурата са общини, държавни, общински, частни училища, регионални управления на образованието (РУО) и юридически лица с нестопанска цел (ЮЛНЦ) за осъществяване на дейност в обществена полза съгласно Закона за юридическите лица с нестопанска цел с доказан опит и експертиза в сферата на образованието и/или работа с уязвими групи;
· Допустими асоциирани партньори са регионални управления на образованието (РУО) и обществени съвети към училищата съгласно глава XIV от ЗПУО. 
В тази връзка, висшите училища не попадат сред допустимите кандидати, партньори и асоциирани партньори по настоящата процедура. 

ВЪПРОС 2 от 16.04.2025 г. (Q002 постъпил чрез ИСУН):
Уважаеми дами и господа, 
Моля, за отговор допустим кандидат ли е училище, който е бенефициент по процедура  „Утвърждаване на интеркултурното образование чрез култура, наука и спорт“?
ОТГОВОР:
Училищата са допустими кандидати и партньори по настоящата процедурата. В случай че допустим кандидат/партньор е и бенефициент по процедура  „Утвърждаване на интеркултурното образование чрез култура, наука и спорт“(или друга процедура, проект, програма), следва да е посочена ясна демаркация между двете процедури за: бенефициенти/партньори, дейности, представители на целевите групи и участниците, ако се застъпват в периода на изпълнение на проектите, съгласно т. 6. Цели на предоставяната безвъзмездна финансова помощ по процедурата и очаквани резултати от Условията за кандидатстване. 
Недопускане на дублирането на целевите групи и дейности ще се наблюдава/проверява на етап кандидатстване (чрез декларации), на етап договаряне (чрез проверки за двойно финансиране), така и по време на изпълнението на проектите (чрез проверки за двойно финансиране, анкетни карти, списъци на участници, дейности, плащания и др).
Следва да имате предвид, че изискването за демаркация и допълняемост е критерий за оценка като информацията се представя в секция „Допълнителна информация, необходима за оценка на проектното предложение“ от Формуляра за кандидатстване, поле „Демаркация и допълняемост“ и се декларира в Раздел V Декларация за липса на двойно финансиране и за завършеност от Декларация при кандидатстване на кандидата/партньора (Приложение I към Условията за кандидатстване), попълнена от всеки кандидат и партньор. 

ВЪПРОС 3 от 23.05.2025 г. (Q003 постъпил чрез ИСУН):
Уважаеми представители на Управляващия орган,
Във връзка с подготовката на проектно предложение по Процедура BG05SFPR001-1.008 „Комплексни програми на общинско ниво за десегрегация на училищата, превенция на вторичната сегрегация и против дискриминацията”, бихме искали да получим разясения по следните въпроси: 
Съгласно Насоките за кандидатстване, Дейност 4. „Училищни дейности в подкрепа на десегрегацията” следва да бъде реализирана чрез:
- междуучилищни дейности между училище с висока концентрация на уязвими групи, училище с ниска или без концентрация на уязвими групи като съвместни състезания, игри, празници, фестивали, работилници, обменни визити, др. за осъществяване на интеркултурно образование и за преодоляване на негативни стереотипи и дискриминационни нагласи, основани на етническа и културна идентичност, вкл. с участието на психолози;
- допълнителни обучения по БЕЛ и др. предмети, подпомагащи езиковото ниво на учениците от маргинализираните групи, чийто майчин език не е български, допълнителни обучения за преодоляване на дефицити по учебното съдържание и/или интегрирано-езикови обучения за предотвратяване отпадането от образование, вкл. с участието на психолози.
- подготовка и прилагане на адаптирани учебни материали и помагала за ученици, чийто майчин език е различен от българския език за осъществяване на допълнително подпомагащо езиково обучение по български език в началното училище, заедно с интегрирана езикова подкрепа, целенасочено оказвана по всички предмети, която продължава и в горните класове.
Във всички училища - партньори, които ще бъдат включени в проектното предложение, се провеждат обучения по БЕЛ по операцията с конкретен бенефициент МОН „Успех за теб“. В обученията са ангажирани всички преподаватели от учебните заведения и са обхванати всички ученици от уязвими групи. 
1. Допустимо ли е същите преподаватели и ученици да бъдат ангажирани в допълнителни обучения по предмети, различни от БЕЛ, в рамките на Дейност 4. „Училищни дейности в подкрепа на десегрегацията”?
2. Обучения по кои различни от БЕЛ предмети/теми/форми ще бъдат приети като допустими и насочени към постигане на целите на Дейност 4? 
3. Ако не е допустимо включването на преподаватели и ученици, ангажирани в „Успех за теб“, в допълнителни обучения /различни от БЕЛ/ по проекта, допустимо ли е в Дейност 4 да бъдат планирани само МУД, или МУД и подготовка на адаптирани учебни материали и помагала за ученици, чийто майчин език е различен от българския?  
ОТГОВОР:
1. Съгласно Условията за кандидатстване по настоящата процедура демаркацията на ниво проектно предложение с други проекти по процедури, финансирани от ОПНОИР и/или ПО, и/или по национални програми и други публични източници на финансиране е по бенефициенти/партньори, дейности, по представители на целевите групи и участници, ако се застъпват в периода на изпълнение. Недопускане на дублирането на целевите групи и дейности ще се наблюдава/проверява на етап кандидатстване (чрез декларации), на етап договаряне (чрез проверки за двойно финансиране), така и по време на изпълнението на проектите (чрез проверки за двойно финансиране, анкетни карти, списъци на участници, дейности, плащания и др). Изискването за демаркация и допълняемост е критерий за оценка като информацията се представя в секция 11 „Допълнителна информация, необходима за оценка на проектното предложение“ от Формуляра за кандидатстване, поле „Демаркация и допълняемост“ и се декларира в Раздел V Декларация за липса на двойно финансиране и за завършеност от Декларация при кандидатстване на кандидата/партньора (Приложение I към Условията за кандидатстване), попълнена от всеки кандидат и партньор. 
Участието на ученици/учители по цитирания от Вас проект на МОН е допустимо при категорична демаркация с проектното предложение по настоящата процедура, която следва да бъде описана в поле „Демаркация и допълняемост“ от Формуляра за кандидатстване. В тази връзка, в случай че едно лице, представител на целевите групи, участва например в допълнително обучение по БЕЛ в рамките на проект, който се изпълнява по друга процедура по ПО и/или по национални програми, то същото лице може да участва в допълнително обучение и по БЕЛ, и по друг предмет по настоящата процедура в съответствие с обоснованата потребност в представения Анализ - Декларация от директора на съответната образователна институция (Приложение II към Условията за кандидатстване).  За целта следва да се спазва категорична демаркация между проекти по различни процедури, както и приложимите нормативни разпоредби относно часовата продължителност на допълнителните занимания/обучения по предмети за учебна година, вкл. ваканциите за учениците, както и хорариума на учителите извън учебния план (например чл. 17 от Наредба за приобщаващото образование, Наредба № 6 от 11.08.2016 г. за усвояването на български книжовен език и др.).  
2. В рамките на Дейност 4 изборът на допълнителни обучения по БЕЛ и други предмети, подпомагащи езиковото ниво на учениците от маргинализираните групи, чийто майчин език не е български, допълнителни обучения за преодоляване на дефицити по учебното съдържание и/или интегрирано-езикови обучения за предотвратяване отпадането от образование, е по преценка на съответното училище и в съответствие с идентифицираните индивидуални и училищни потребности в представения Анализ - Декларация от директора на съответната образователна институция (Приложение II към Условията за кандидатстване).
3. Съгласно т. 13 „Дейности, допустими за финансиране“ от Условията за кандидатстване, Дейност 4 се реализира чрез различни форми на училищни дейности в подкрепа на десегрегацията в съответствие с разпоредбите на Наредба за приобщаващото образование. В тази връзка планирането на дейността е по преценка на кандидата и партньора/ите и в съответствие с идентифицираните индивидуални и училищни потребности в представения Анализ - Декларация от директора на съответната образователна институция (Приложение II към Условията за кандидатстване). отчитайки, че дейността допринася за постигането на индикатор за резултат SRI 1.2. Брой деца и ученици от уязвими групи с подобрени образователни резултати 1 година след участие в операцията, който е задължителен за включване в проектните предложения. 

ВЪПРОС 4 от 04.06.2025 г. (Q004 постъпил чрез ИСУН):
Районните администрации на градовете с районно деление допустими кандидати по процедурата ли са?
ОТГОВОР:
Съгласно т. 11 „Допустими кандидати“ от Условията за кандидатстване общините са сред допустимите кандидати по процедурата. Съгласно същата т. 11 „Кандидатът следва да е юридическо лице със самостоятелна правосубектност и да има седалище и адрес на управление на територията на Република България за съответния компонент съгласно посоченото по-долу.“
Съгласно чл. 14 от Закона за местното самоуправление и местната администрация (ЗМСМА) „Общината е юридическо лице и има право на собственост и самостоятелен общински бюджет“. Съгласно чл. 2, ал. 2 ЗМСМА районите са съставни административно-териториални единици в общините, но те не са обявени изрично за самостоятелни юридически лица и съответно нямат самостоятелна правосубектност. В тази връзка район на община не е допустим кандидат по процедурата.

Иван Попов

Изп. директор и Ръководител на УО на ПО

